**Kutatási tárgyak elfogadása – követelmények, igazolások**

Pécsi Tudományegyetem, Bölcsészet-és Társadalomtudományi Kar

Interdiszciplináris Doktori Iskola

Politikatudományi Doktori Program

A tantervben szereplő kutatási tárgyakat az elismertetéshez **minden esetben** dokumentumokkal kell igazolni, amelyeket a programvezető és a témavezető részére e-mailbenbe kell nyújtani.

|  |  |
| --- | --- |
| **Tantárgy** | **Követelmények** |
| Disszertáció konzultációja 1-5. | Témavezető által írt (és aláírt) igazolás a rendszeres konzultációkról. **igazoló: témavezető** |
| Publikáció 1-3. (magyar és idegen nyelven) | **Megjelent tanulmány esetén: MTMT hivatkozás vagy a link, melyen elérhető az írás.**  **Megjelenés alatt lévő tanulmány esetén: (aláírt, lepecsételt) befogadó nyilatkozat a folyóirattól.**  A publikációkat lehetőleg rangos, lektorált, referált magyar folyóiratokban kell megjelentetni, amelyek ajánlott listáját megtalálják a doktoriskola honlapján. Az idegen nyelvű írások esetében is célszerű referált, rangos folyóiratban publikálni. Tájékoztatásul az MTA IX. osztályának honlapján szereplő folyóirat listákat ajánljuk, de célszerű a témavezetővel konzultálni. Felhívjuk a figyelmet a nemrég indult Pólusok c. tanszéki folyóiratra. A publikálásra szánt kéziratot a témavezetőnek be kell nyújtani megtekintésre.  **igazoló: témavezető** |
| Kutatási munka | Kutatásban/kutatócsoport munkájában való részvétel vagy tanulmányút/kutatóút: ezekről, az adott programban elvégzett munkáról a kutatásvezető ad igazolást. A kutatási munka lehet a dolgozat alapját szolgáló egyéni kutatás is, akkor részletes beszámoló szükséges a tanulmányozott irodalomról, empirikus adatgyűjtésről stb. A kutató út eredményeiről szintén beszámolót kell készíteni. A beszámolót a témavezető véleményezi.  **igazoló: témavezető** |
| Oktatási/kutatási gyakorlat | A tanulmányok alatt egy – a hallgató kutatási témájához kapcsolódó – kurzus tartása VAGY olyan kutatásban való részvétel, amelyet nem az előző sorban jelzett munkaként ismertet el. A program nem tudja garantálni a kurzus tartás lehetőségét, ezért más oktatási intézményekben is lehet teljesíteni, minden esetben igazolás mellett.  **igazoló: a doktori program szakbizottsága** |
| Fokozatszerzési gyakorlat | Doktori védéseken, munkahelyi vitákon, prezentációs napokon való részvétel A minimum három eseményen való részvételt a jelenléti ívek igazolják, a hallgató erről a témavezetőnek feljegyzést készít.  **igazoló: témavezető** |
| Konferencia előadás 1-2. | A megtartott előadásról a konferencia szervezőjétől aláírt, pecséttel ellátott igazolás vagy a program csatolása szükséges. Törekedni kell a nemzetközi konferencián való részvételre, illetve abban a témában kell előadni, ami a dolgozat témájával összefügg.  **igazoló: témavezető** |
| Recenzió 1-2. | Egy olyan –egy-két évnél nem régebbi megjelenésű–könyv/kivételesen tanulmány recenzálása, amely a hallgató kutatási témájához kapcsolódik. **Az igazolás módja megegyezik a publikációkéval, tehát a recenziót meg kell jelentetni vagy közlésre elfogadtatni.** A publikáció követelményeihez hasonlóan az kéziratot (a folyóirathoz való beküldést megelőzően) a témavezetőnek be kell nyújtani.  **igazoló: témavezető** |
| Disszertáció fejezet | A disszertációból elkészült fejezet benyújtása a témavezetőnek, lehetőleg a dolgozat egésze szempontjából orientáló tartalommal.  **igazoló: témavezető** |
| Műhelyvita | A tantervben szereplő „Műhelyvita” teljesítéséhez a negyedik tanév végére a disszertáció 30%-át le kell adni (minimum 40 oldal), amelyet a témavezető véleményez. Az elkészült részeknek tartalmazniuk kell a dolgozat bevezetését, amiben szerepel a dolgozat pontos célja, a megfogalmazott tézisek és az alkalmazott módszerek. A témavezetőn túl egy külső bíráló is véleményezi az elkészült fejezeteket. A vélemények, valamint az elkészült fejezetek egy prezentációval egybekötött beszélgetésen kerülnek megvitatásra, amitől a programvezető eltekinthet indokolt esetben.  **igazoló: a program szakbizottsága** |